กสิกรไทยเปิดตัว DIY Target Fund
บลจ.กสิกรไทยเปิดบริการ DIY Target Fund ช่วยนักลงทุนวางแผนการลงทุน
22 มิ.ย. 2558

บลจ.กสิกรไทยเปิดบริการ DIY Target Fund ช่วยนักลงทุนวางแผนการลงทุน 
นายพงศ์พิเชษฐ์ นานานุกูล กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย เปิดให้บริการ DIY Target Fund สำหรับการลงทุนกองทุนรวมทางอินเทอร์เน็ตกสิกรไทย (K-Cyber Invest) ซึ่งจะช่วยให้นักลงทุนวางแผนการลงทุน โดยกำหนดผลตอบแทนเป้าหมาย คล้ายกับการลงทุนของกองทุนประเภททริกเกอร์ฟันด์ ที่มีการตั้งเป้ากำไร ภายในระยะเวลาที่กำหนด
"บริการ DIY Target Fund เปิดโอกาสให้นักลงทุนสามารถกำหนดเป้าหมายด้วยตนเองและให้ความยืดหยุ่นในการเปลี่ยนแปลงเป้าหมาย หรือตัดสินใจซื้อขาย เมื่อมองภาพการเติบโตของตลาดเปลี่ยนไป รวมถึงเปิดโอกาสให้นักลงทุนตั้งเป้าหมายกับกองทุนรวมประเภทใดก็ได้ที่อยู่ในระบบ K-Cyber Invest จึงไม่จำเป็นต้องติดตามมูลค่าหน่วยลงทุนทุกวัน โดยไม่มีค่าบริการ" นายพงศ์พิเชษฐ์ กล่าว
อย่างไรก็ตาม นายพงศ์พิเชษฐ์ กล่าวว่า บริการใหม่นี้เหมาะสำหรับนักลงทุนที่มีประสบการณ์ในการลงทุนด้วยตัวเอง สามารถศึกษาและมองภาพการขึ้นลงของตลาดก่อนตัดสินใจลงทุนเพื่อจับจังหวะการซื้อขายให้ทันกับสถานการณ์ได้
นักลงทุนสามารถกำหนดเป้าหมายที่ต้องการจะให้ระบบแจ้งเตือนได้ 2 รูปแบบ ได้แก่
แบบที่ 1 เป็นการกำหนดเป้าหมายจากต้นทุนเฉลี่ย (Target from Average Cost) ซึ่งนักลงทุนสามารถระบุเปอร์เซ็นต์ของผลตอบแทนที่จะเพิ่มขึ้น หรือ ลดลง เพื่อให้ระบบแจ้งเตือนเพื่อทำการขายคืนเพื่อทำกำไรในขาขึ้นหรือตัดขาดทุนในขาลงได้
แบบที่ 2 เป็นการกำหนดเป้าหมายจากราคาล่าสุด (Target from Latest NAV) ซึ่งนักลงทุนสามารถระบุเปอร์เซ็นต์การเปลี่ยนแปลงของราคา (NAV) ที่จะเพิ่มขึ้นหรือลดลง เพื่อให้ระบบแจ้งเตือนเพื่อทำรายการทั้งซื้อ ขาย หรือสับเปลี่ยนได้ เมื่อ NAV ถึงจุดที่กำหนดไว้ 
ระบบจะแจ้งเตือนผ่านทางอีเมลในช่วงเช้าของวันทำรายการถัดไปหลังจากวันที่เป้าหมายถึงกำหนด
นอกจากนี้ นายพงศ์พิเชษฐ์ ยังกล่าวถึงการใช้บริการซื้อขายกองทุนผ่านระบบออนไลน์ของกสิกรไทยว่า ปัจจุบันมีผู้ใช้บริการมากกว่า 9.6 หมื่นราย หรือ เพิ่มขึ้น 30% จากสิ้นปี 2556 และหวังว่า การพัฒนาระบบและบริการรูปแบบใหม่นี้ จะได้รับความสนใจและมีผู้ใช้งานเพิ่มขึ้นอย่างต่อเนื่อง